Denas bale

Ing Dénas bale (Passer montanus), o Eurasian tree sparrow king Inglis, metung yang ayup a passerine (Orden Passeriformes) king familiang denas. Maki kúlé yang castaño ing babo ning buntuk na, ampóng tundun, at matuling ya ing dáké king bálang pisní nang maputî. Paréu la kúlé bulbul deng lálaki ampong bábaing áyup, at deng malutub, mas maputlá la kúlé késá karéng mas matwang áyup. Mayayákit ya ing dénas bale king Mauli Aslagang Asia ampo king dákeng nang kasantingan clima ning Eurasia. Míkálat ya ing dénas balé karéng áliwang lugal anti king Estados Unidos, nung nu ya mayayáus Eurasian tree sparrow o German sparrow bá yang ibukud king American tree sparrow a katutúbú karin.

Magulú ya sále ing dénas bale, at iti mayayákit ya king busbus a natural o katutúbû, king busbus da réng makatikdó (building), o king sáleng é ra na gagamítan déng áliwang áyup. Kéraklan, ánam ya ébun, at miyayapsá la kilub ning aduang duminggu. Kéraklan, bútul ing kakaná’na ning dénas balé,  ónéng mámangan yá mú namang invertebrate, lakuas na neng panaun a mágláhi ya o mámalípî. Anti karéng áliwang áyup, dakál la réng mababáwas karéng dénas balé uling karéng sakit ó parasíticu, o úling mapapangan la réti karéng áyup a mányamsam o mágbaláwe (birds of prey). Kéraklan, miraras lang adwang banwang mabibyé déng dénas balé.

Dalerayan

Works cited